tartuNLP/wikipedia-smugri-20251201 huggingface dataset:
Pohjoismaiden ministerineuvosto

Pohjoismaiden ministerineuvosto on Pohjoismaiden hallitusten yhteistyöelin.
Pohjoismaiden ministerineuvosto koostuu useista ministerineuvostoista. Alakohtaiset ministerit tapaavat ministerineuvoston kokouksissa pari kertaa vuodessa. Alakohtaisia ministerineuvostoja on 12 (tilanne lokakuu 2024), joiden lisäksi on pohjoismaisesta yhteistyöstä vastaavien ministereiden ministerineuvosto. Ministerineuvostojen päätösten on oltava yksimielisiä. Kansallisista virkamiehistä koostuvat virkamieskomiteat vastaavat asioiden valmistelusta ja seurannasta.
Pohjoismaiden ministerineuvosto on perustettu vuonna 1971. Sen jäseniä ovat siitä lähtien olleet Islanti, Norja, Ruotsi, Suomi ja Tanska, joiden lisäksi Ahvenanmaan, Färsaarten ja Grönlannin edustusta ja asemaa on vahvistettu niin, että niillä on nykyään yhtäläinen edustus. Pohjoismaiden ministerineuvoston puheenjohtajuus vuorottelee viiden Pohjoismaan välillä ja puheenjohtajuuden kesto on yksi vuosi. Puheenjohtajamaa laatii vuoden yhteistyölle ohjelman.
Pohjoismaiden ministerineuvoston pääsihteerinä on 18. maaliskuuta 2019 lähtien toiminut Paula Lehtomäki.
Nordita

Nordita () on vuonna 1957 perustettu teoreettisen fysiikan tutkimuslaitos, jota rahoittavat Pohjoismaiden hallitukset Pohjoismaiden ministerineuvoston kautta. Laitos toimi alun perin Kööpenhaminan yliopiston Niels Bohr -instituutin yhteydessä mutta muutti syksyllä 2006 Tukholman AlbaNova-yliopistokeskukseen ja aloitti toimintansa kokonaisuudessaan siellä vuoden 2007 alussa.
Norditan tutkimusalueisiin kuuluvat astrofysiikka, biofysiikka, tiiviin aineen fysiikka ja hiukkasfysiikka. Laitoksen johtajana toimii professori Ulf Wahlgren, ja sen budjetti (vuonna 2007) on noin 23 miljoonaa Ruotsin kruunua, josta puolet tulee ministerineuvostolta ja toinen puoli Kungliga Tekniska högskolanilta ja Tukholman yliopistolta.
Lähteet.
Suomi-ilmiö

Suomi-ilmiö on suomalaisen rockyhtyeen Eppu Normaalin kappale, joka julkaistiin vuonna 1980 levyllä "Akun tehdas". Kappaleen sävelsi Mikko Syrjä ja sanoitti Mikko Saarela. 
Kiina-ilmiöön (tietyntyyppiseen ydinonnettomuuteen viittava termi) viittaavan nimensä mukaisesti kappale vastustaa ydinvoimaa mutta tekee sen ironisesti. Kappaleen kertoja on olevinaan ydinvoimamyönteinen ja isänmaallinen henkilö, joka uskoo, että Suomessa ydinvoimasta ei ole haittaa. Sanoituksessa viitataan vuonna 1979 tapahtuneeseen Harrisburgin ydinvoimalaonnettomuuteen.
Kappale on myös yhtyeen vuonna 1980 julkaistulla livealbumilla "Elävänä Euroopassa".
Segway

Segway on kaksipyöräinen, motorisoitu kulkuväline. Se on suunniteltu kuljettamaan yhtä ihmistä kerrallaan siten, että ihminen ohjaa itse laitetta. 
Segwayssä on sähkömoottori, joka käyttää energianlähteenä litiumioniakkuja. Laitteessa on tasapainottava järjestelmä, joka estää kulkuvälineen kaatumisen liikkuessa. Tämä onnistuu käyttäjän asennon ja maan muodon muutoksia mittaavien sensoreiden avulla. Segwayn maksimikulkunopeus on noin 20 km/h.
Segwayn keksi yhdysvaltalainen Dean Kamen, joka alkoi kehitellä laitetta nähtyään pyörätuolipotilaan yritystä ylittää katukivetys. Laite julkistettiin vuonna 2001. Elokuussa 2006 julkistettiin uusi Segway PT (Personal Transporter) -versio. Laitetta ovat virallista käyttöä varten testanneet mm. poliisivoimat ja posti Yhdysvalloissa sekä Saksassa. Suomessa Segwaylla on saanut ajaa maanteillä vuodesta 2016, jolloin tieliikennelakia muokattiin ja Segwayt, sähköpotkulaudat, leijulaudat ja muut kevyet sähköajoneuvot hyväksyttiin laillisiksi kulkuneuvoiksi liikenteeseen. Näihin alle 15 km/h kulkeviin laitteisiin sovelletaan jalankulkijan liikennesääntöjä. 
Segwayn omistaja James Heselden kuoli syyskuussa 2010 ajettuaan Segwaylla alas jyrkänteeltä. Hän oli ostanut yrityksen joulukuussa 2009.
Kesäkuussa 2020 Segway ilmoitti lopettavansa alkuperäisen kaltaisten Segway PT kulkuvälineiden valmistuksen 15.7.2020 alkaen. Segwayn nykyinen omistaja, kiinalainen Ninebot, jatkaa tuotemerkin käyttöä muissa tuotteissa.
Roistovaltio (kirja)

Roistovaltio: Maailman ainoa supervalta () on William Blumin vuonna 2000 julkaistu kirja, joka kritisoi kärkkäästi Yhdysvaltain ulkopolitiikkaa erityisesti kylmän sodan aikana. Kirjassa Yhdysvaltoja luonnehditaan roistovaltioksi ja siinä käsitellään muun muassa terrorismia, Afganistanin tilannetta, Yhdysvaltojen toimintaa YK:ssa ja CIA:n arveluttavia toimia.
Osama bin Laden nosti kirjan esille puheessaan tammikuussa 2006 ja suositteli sen lukemista, mikä sai kirjan myyntiluvut kohoamaan jyrkästi. Kun Blumilta kysyttiin mielipidettä bin Ladenin kannanottoon, hän totesi itse asiassa olleensa tyytyväinen asiaan, sillä tiesi sen vauhdittavan kirjan myyntiä. Blum ei myöskään pistä pahakseen, jos bin Ladenin kaltainen henkilö jakaa hänen kantansa Yhdysvaltojen ulkopolitiikkaa kohtaan. Ennen bin Ladenin lausuntoa kirja oli verkkokauppa Amazonin sivulla 209 000. myydyin kirja, mutta seuraavana sunnuntaina jo 12. myydyin, mikä kertoo lausunnon konkreettisesta vaikutuksesta yleisöön.
Kirjan on julkaissut suomeksi Kustannusosakeyhtiö Sammakko vuonna 2002, suomentajana Jaakko Yli-Juonikas.
Kurjenkello

Kurjenkello ("Campanula persicifolia") on heinäkuussa kukkiva kellokasvi. Sen jopa 5 cm:n levyiset kukat ovat tavallisesti sinisiä, mutta toisinaan tavataan myös hivenen punertavia tai jopa aivan valkoisia kukkia. Kurjenkellon kukat ovat kaksineuvoisia; kellot ovat ensin muutaman päivän toiminnallisesti hedekukkia ja seuraavat päivät emikukkia. Kurjenkellon tanakka, tavallisesti 30–70 senttimetrin (joskus jopa metrin) pituinen varsi on usein yksihaarainen. Kasvia tavataan metsissä, niityillä ja pientareilla. Kurjenkelloa viljellään joskus myös koristekasvina.
Kurjenkelloa tavataan Keski- ja Itä-Euroopassa. Suomessa ja Ruotsissa sen levinneisyys rajoittuu maiden eteläosiin.
Power Rangers Turbo

Power Rangers Turbo on yhdysvaltalainen 45-osainen lasten televisiosarja, joka oli samalla 5. Power Rangers -tuotantokausi. Sarja on suoraa jatkoa elokuvalle "Power Rangers turbovaihteella" sekä Power Rangersin aiemmille tuotantokausille. Turbo käytti japanilaisen 20. Super Sentai -sarjan "Gekisou Sentai CarRangerin" lavaste-, asu- ja kuvamateriaalia. Sarja esitettiin Yhdysvalloissa 19. huhtikuuta 1997 – 24. marraskuuta 1997.
Tällä tuotantokaudella kuten jo elokuvassa "Power Rangers turbovaihteella" sinisenä rangerina toimi lapsinäyttelijä. Lisäksi sarjan aikana suoritettiin näyttelijäkaartin vaihdoksia, kun kauden alussa rangereiden pitkäaikaiset opastajat Zordon ja Alpha 5 poistuivat sarjasta ja heidän paikkansa otti Dimitria ja Alpha 6. Hieman ennen kauden puoliväliä neljä pitkäaikaista rangeria korvattiin myös uusilla hahmoilla. Tällä tuotantokaudella ei ole varsinaista kuudetta rangeria, vaikka Phantom Ranger välillä sellaiseksi lasketaankin.
Zordit.
Turbozordit olivat kokoaan muuttamaan pystyneitä autoja, jotka Turbo Rangerit saivat käyttöönsä samaan aikaan uusien voimiensa kanssa elokuvassa Power Rangers turbovaihteella. Robo Racer oli Blue Senturionin zord, jonka hän toi kotiplaneetaltaan mukanaan. Lisäksi Phantom Ranger toi Artillatronin ja Rescuezordit vieraillessaan Maassa.
Charles Aznavour

Charles Aznavour [ʃaʁl aznavuʁ] (alk. Shahnour Vaghenag Aznavourian , O.C. 22. toukokuuta 1924 Pariisi, Ranska – 1. lokakuuta 2018 Mouriès, Ranska) oli ranskalainen, armenialaissukuinen laulaja, säveltäjä ja näyttelijä.
Ura.
Aznavourin vanhemmat tutustuttivat pojan teatteriin jo lapsena. Poika otti taiteilijanimen Aznavour käyttöön jo yhdeksänvuotiaana. Aznavour esiintyi aluksi lapsinäyttelijänä ja nuoruudessaan ammattitanssijana. Hänen laulajanuransa lähti nousuun Édith Piafin havaittua hänen kykynsä. He tekivät myös yhteisen kiertueen Ranskassa ja Yhdysvalloissa. Aznavourin ääniala oli matala tenori, mutta siinä oli baritonityyppinen matalien äänien rekisteri, mikä osaltaan muodosti hänen ainutlaatuisen soundinsa. Äänen teki persoonalliseksi myös hänen äänihuultensa vahingoittuminen.
Aznavour näytteli 60 elokuvassa sekä kirjoitti musikaaleja ja yli tuhat laulua, joista 150 englanninkielistä. Hänen levyjään on myyty yli 100 miljoonaa kappaletta. Aznavour lauloi seitsemällä kielellä (ranskan, armenian, espanjan, saksan, italian, englannin, venäjän kielillä) ja esiintyi kuolemaansa asti kiertueilla ympäri maailmaa. Aznavourista käytetään usein nimitystä ”Ranskan Frank Sinatra”. Hänen kuuluisimpia laulujaan ovat ”La Bohème”, ”La Mamma” ja englanninkielinen ”She”.
Armenialaisuus.
Aznavour auttoi Armeniaa siellä vuonna 1988 tapahtuneesta maanjäristyksestä lähtien. Aukio Jerevanin keskustassa on nimetty Aznavourin mukaan. Hän otti vuonna 2008 Armenian kansalaisuuden ja toimi maan suurlähettiläänä Sveitsissä.
Yksityiselämä.
Aznavour meni naimisiin ruotsalaisen Ulla Thorsellin kanssa vuonna 1968 Las Vegasissa. Vuonna 1969 syntyi hänen tyttärensä Katia ja vuonna 1970 poikansa Misha. 
Aznavour kuoli 94-vuotiaana 1. lokakuuta 2018.
Huomionosoitukset.
Aznavourille myönnettiin Ranskan Kunnialegioonan kunniamerkki 1997. Hänet valittiin Songwriters Hall of Fameen vuonna 1996 ja palkittiin César-gaalassa kunniapalkinnolla vuonna 1997.
Reflexion

Reflexion on oululainen rockyhtye. Tyyliltään yhtyeen musiikki on melankolista rockmetallia. Yhtye perustettiin vuonna 1996, jolloin sen nimi oli vielä BarbarianZ. Nimi vaihtui Reflexioniksi vuoden 2000 tienoilla. Yhtye julkaisi yhdeksän demoa ennen kuin ensimmäinen albumi "Out of the Dark" ilmestyi vuonna 2006. Albumin tuotti elektropop-yhtyeenäkin tunnettu kaksikko Firevision. Reflexionin laulaja Juha Kylmänen on laulanut myös For My Pain... -nimisessä sivuprojektiyhtyeessä. Vuonna 2008 yhtye julkaisi toisen studioalbuminsa, nimeltään "Dead to the Past, Blind for Tomorrow". Viimeisimmän studioalbuminsa "Edgen" julkaisun jälkeen yhtye ilmoitti loppuvuodesta 2010 jäävänsä tauolle.
41 (luku)

41 (neljäkymmentäyksi) on luonnollinen luku, jota edeltää luku 40 ja seuraa luku 42.
Piacenza-vaihe

Piacenza-vaihe on maapallon geologisessa historiassa plioseeni-epookin päättänyt vaihe, noin 3,6–2,6 miljoonaa vuotta sitten. Silloin Maan ilmasto kylmeni huomattavasti kohti pleistoseenin jääkausia. Luoteis-Euroopan stratigrafiassa Piacenza-vaihetta vastaa Reuver-vaihe.
Shane Lynch

Shane Eamonn Mark Stephen Lynch (s. 3. heinäkuuta 1976, Dublin, Irlanti) on irlantilainen pop-tähti, joka tuli tunnetuksi Boyzone-yhtyeessä.
Hän nai Eternal-tyttöbändin laulajan Esther Bennettin 8. maaliskuuta 1998. Pari erosi heinäkuussa vuonna 2000.
Hänen sisarensa, kaksoset Keavy ja Edele Lynch niittivät mainetta tyttöbändissä B*Witched 1990-luvun lopulla.
Shane aiheutti hämminkiä vuoden 1999 MTV Europe Music Awards -seremoniassa käytettyään kirosanoja Boyzonen palkintopuheessa.
Vuoden 2000 lopulla hän julkaisi entisen bändikaverin, Keith Duffyn kanssa uuden version Milli Vanillin vuoden 1988 hitistä "Girl You Know It's True" nimellä Keith 'n' Shane. Single sijoittui parhaimmillaan sijalle 36 Britannian listalla.
Shane Lynch on tunnustanut olleensa kiinnostunut okkultismista. Nykyisin hän on tunnustava kristitty, joka julistaa uskoaan avoimesti ja ottaa sen pohjalta hyvinkin radikaalisti kantaa eri elämän alueisiin.
Trash Video

Trash Video on riippumaton tuotantoyhtiö Tampereelta, Hervannasta. Yhtiön aktiivijäseniä ovat Ville Lähde, Matti Kuusniemi, Aatto Paasonen, Antti Murtonen, Andres Pass ja Sami Saarinen. Trash Videon teoksille on ominaista huumori, väkivalta ja mielikuvitukselliset tapahtumat. 
Tuotantoryhmä on tuottanut yli 70 vaihtelevan pituista elokuvaa. Ennen Trash Videota ryhmän nimi oli Erno's Home Video (vuosina 1992–1994) ja Home Video Hervanta (1994–1995). Trash Video -ryhmä perustettiin vuonna 1995, ja yritys Trash Video Oy vuonna 2006 Juhlajätkät Season 1-tuotantoa varten.
Trash Videon tunnetuimpia elokuvia ovat "Nato Commando" (2005), "Mies Hervannasta" (2003) ja "Hervannan hurjat" (2001). Trash Videon täysimittainen "Juhlajätkät"-tilannekomediasarja esitettiin Diggarilla syksyllä 2008.
Tuotanto.
Tässä on luettelo Trash Video -nimen alla tehdyistä elokuvista.
Mikey Graham

Michael Christopher Charles Graham (s. 15. elokuuta 1972, Dublin, Irlanti) on irlantilainen pop-laulaja ja Boyzone-yhtyeen jäsen.
Mikey on julkaissut yhden singlen, "You're My Angel", joka meni sijalle 13 Ison-Britannian listalla kesäkuussa 2000. Hän julkaisi myös albumin "Meet Me Halfway" samana vuonna.
Hän nai pitkäaikaisen tyttöystävänsä, Karen Corradin 14. elokuuta 2004. Pari oli kihloissa heinäkuusta 2000 alkaen. Mikeyllä on myös tytär Hannah, joka syntyi toukokuussa 1996.
Hollihaan puisto

Hollihaan puisto on Oulun keskusta-alueen toiseksi suurin puisto. Puisto kattaa noin kolmasosan Hollihaan kaupunginosasta Oulussa. Puistoa rajaavat lännessä Oulujoen suistoalue, pohjoisessa Sonnisaari ja Kuusiluodon vanha puukaupunkialue, idässä Oulun urheilutalo ja Hollihaan päiväkoti sekä etelässä Puistokadun varren kerrostalot, joista näkyvimpänä Nuottalan kerrostalo.
Puiston alue toimi 1700-luvulla läheisen kestikievarin hevoslaitumena. Alue oli alavaa ja vetistä suistomaata aina 1930- ja 1940-luvuille asti, jolloin puistossa tehtiin maantäyttötöitä. Tämän jälkeen Hollihaka toimi vielä lähiasukkaiden laidunalueena, kunnes 1960-luvulla aloitettiin puiston rakentaminen. Puiston keskellä sijaitseva korkeahkon mäen arvellaan olevan entinen kaatopaikka.
Hollihaan puiston läpi Kuusiluodosta Kyösti Kallion puistoon kulkee valtakunnallinen pyöräretkeilyreitti. Urheilutalon vieressä on vuonna 1965 avattu lasten liikennepuisto, joka on auki toukokuusta elokuuhun. Liikennepuistossa lapset voivat harjoitella liikennekäyttäytymistä ohjaajien avulla joko kävellen tai puiston tarjoamilla polkuautoilla. Eteläinen osa Oulujoen suiston ranta-alueesta on varattu kaupunkilaisten venepaikoille. Hollihaassa on 86 venepaikkaa, veneilyn perustukipalvelut sekä myös talvisäilytysmahdollisuus. Hollihaan puiston eteläosassa on myös koirapuisto, joka on lähinnä koirien vapaana pitämiseen tarkoitettu aitaus. Talvisin puiston keskellä sijaitseva mäki on suosittu pulkkamäki.
Timanttikyttä

Timanttikyttä "(Blue Streak)" on Les Mayfieldin ohjaama ja Martin Lawrencen tähdittämä komedia, joka julkaistiin vuonna 1999. Martin Lawrencen lisäksi elokuvassa näyttelevät muun muassa Luke Wilson, Dave Chappelle, William Forsythe ja Nicole Ari Parker.
Elokuva oli menestys, sekä Yhdysvalloissa että muualla maailmassa, samoin kuin elokuvan soundtrack, joka on myynyt platinaa julkaisunsa jälkeen. Elokuva tuotti Yhdysvalloissa yli 68 miljoonaa dollaria ja maailmanlaajuisesti lähes 118 miljoonaa dollaria.
"Timanttikyttä" kuvattiin pääosin Sony Picturesin studioilla Kalifornian Culver Cityssä.
Konnasota

Konnasota on Sam Weismanin ohjaama komediaelokuva vuodelta 2001. Sen pääosia esittävät Martin Lawrence ja Danny DeVito, joiden lisäksi elokuvassa nähdään John Leguizamo, Bernie Mac, Larry Miller, Nora Dunn, GQ ja William Fichtner.
Elokuvaa kuvattiin Kaliforniassa, myös itärannikon Massachusettsin useissa paikoissa, kuten Bostonissa, Concordissa, Manchester-by-the-Seassa, Cambridgessa sekä Miltonissa. Kaliforniassa kuvaukset tehtiin pääasiassa Riversidessa.
Richard Linklater

 Richard Linklater (s. 30. heinäkuuta 1960 Houston, Texas, Yhdysvallat) on yhdysvaltalainen elokuvaohjaaja ja käsikirjoittaja. Hän on ohjannut muun muassa elokuvat "Slacker", "Rakkautta ennen aamua", "SubUrbia", "Legendaariset Newtonin pojat", "The School Of Rock", "Rakkautta ennen auringonlaskua" ja "Rakkautta ennen keskiyötä". Linklaterin elokuvat ovat tunnettuja erityisesti pienimuotoisuudestaan ja ihmisläheisyydestään. Monet hänen elokuvistaan tapahtuvat 24 tunnin aikana.
Linklater on saanut kahdesti parhaan sovitetun käsikirjoituksen Oscar-ehdokkuuden elokuvastaan "Rakkautta ennen auringonlaskua" vuonna 2004 ja vuonna 2013 elokuvastaan "Rakkautta ennen keskiyötä".
Vuonna 2014 ensi-iltansa sai 12 vuotta kuvattu elokuva "Boyhood", josta hänet palkittiin parhaan ohjauksen Golden Globella ja Baftalla.
Sanan Voima

Sanan Voima on entinen kristillinen, erityisesti nuorille suunnattu lehti. Sen edeltäjä oli Leirilehti, jonka pääkohderyhmä oli seurakunnan leireille osallistuneet lapset ja nuoret.
2004 lehden lukijamäärä oli yli sata. Lehden nimeksi vaihdettiin Sanan Voima. Toukokuussa 2005 Sanan Voimaa painettiin Suolahdessa Herätysseuran kirjapainossa. Paino vaihtui maaliskuussa 2006 Tampereella sijaitsevaan Cityoffsetiin. 
Sanan Voima julkaisi myöhemmin myös lisäjulkaisua, Sanan Voima +plus+:aa. Lehdelle perustettiin oma taustayhdistys, "Lakeuden Sanan Voima ry". 
Lehti oli tilattava (5 nroa vuodessa).
Nuorten itse pyörittämän lehtiprojektin ympärillä oli muutakin julkaisutoimintaa. Julkaistut mp3-haastattelut ja nauhoitetut puheet laajensivat tavoittavuutta ja monipuolistivat Sanan Voiman tuotantoa.
Leena Myller

Leena Myller (s. 22. heinäkuuta 1957 Espoo), kirjoittanut aikaisemmin nimellä Leena Leskinen on kirjailija. Hän on myös tunnettu kuvataiteen harrastaja ja toiminut Karjalaisessa kuvataide- ja kirjallisuuskriitikkona. Leena Myller on naimisissa ja hänellä on kolme lasta. Koulutukseltaan hän on filosofian maisteri.
Kuwaitin kuvernementit

Kuwait jakautuu kuuteen kuvernementtiin ("muhafazat"). Mubarak Al-Kabir eli Mobarak al kabeer erotettiin Hawallista vuonna 1999. Asumattomat Bubiyanin ja Warbahin saaret tilastoidaan joskus omaksi yksikökseen.
Aluna

Alunat ovat alkalimetallien kaksoissulfaatteja. Alunoiden yleinen kemiallinen kaava on muotoa MIMIII(SO4)2·12H2O, jossa esimerkiksi&lt;br&gt;MI = Na+, K+, Rb+, Ca+, NH4+, Tl+&lt;br&gt;MIII = Al3+, Cr3+, Fe3+, Mn3+, Co3+
Yleisin aluna on kaliumaluna tai kalialuna eli alumiinikaliumsulfaattidodekahydraatti KAl(SO4)2·12H2O. Muita alunoita ovat esimerkiksi 
Kalialuna.
Kalialuna KAl(SO4)2·12H2O on alumiinin ja kaliumin kaksoissuola, jota voidaan käyttää muun muassa luonnonkuitujen puretukseen ennen värjäämistä tai desinfiointiin.
Perinteisissä kasvivärjäysmenetelmissä alunaa on saatu liekokasveista. Alunalla puretuksen tarkoitus on saada väri ”puremaan” eli tarttumaan kuituihin paremmin sekä kirkastaa kasvista tai sienestä saatavaa väriä. 
Aluna tappaa bakteereita, ja niinpä sitä käytetään esimerkiksi akvaariokasvien desinfiointiin ja luonnonmukaisissa kivideodoranteissa. Kreikkalainen lääkäri Dioskurides suositteli sitä myös lääkkeeksi ihotauteihin, mutta nykyisin sitä pidetään tehottomana. Sen sijaan verenvuotojen tyrehdyttämiseen sitä käytetään edelleen.
Alunan vesiliuoksella on rautaa / terästä syövyttävä ominaisuus, ilman että se syövyttäisi esimerkiksi messinkiä tai nikkeliä. Tämän ominaisuuden vuoksi sitä apuna käyttäen voi poistaa esimerkiksi katkenneita ruuveja, mikäli mekaaninen poistaminen ei tule kyseeseen.
Hawalli

Hawalli () on yksi kuudesta Kuwaitin kuvernementista. Hawallissa oli vuoden 2001 ennusteen mukaan 488 294 asukasta.. 
Hawalli koostuu seuraavista alueista:
Hamekyttä

Hamekyttä () on Martin Lawrencen tähdittämä komediaelokuva vuodelta 2000. Sen on ohjannut Raja Gosnell. Lawrencen lisäksi elokuvassa näyttelevät myös muun muassa Nia Long, Paul Giamatti, Anthony Anderson ja Terrence Howard.
Elokuva julkaistiin 2. kesäkuuta 2000 ja siitä tuli yllättäen hitti. Se oli toisena Yhdysvaltain TOP-listalla ja melkein ohitti "" sinä viikonloppuna. "Hamekyttä" tuotti yli 117 miljoonaa dollaria pelkästään Yhdysvaltain markkinoilla ja taloudellisen menestyksen siivittämänä sille tuotettiin tammikuussa 2006 julkaistu jatko-osa "Hamekyttä 2". Elokuvan soundtrack oli myös kohtalainen menestys ja se on myynyt kultaa julkaisunsa jälkeen.
Elokuva kuvattiin Kaliforniassa. Keskeisimmät kuvauskohteet olivat Los Angeles ja Orangen piirikunta.
Juoni.
Elokuva tapahtumat alkavat kun murhasta ja pankkiryöstöstä tuomittu vanki Lester Vesco (Terrence Howard) karkaa vankilasta. FBI-agentit Malcolm Turner (Martin Lawrence) ja John Maxwell (Paul Giamatti) määrätään pitämään silmällä vangin entistä tyttöystävää Sherry Pierceä (Nia Long), jonka epäillään auttaneen ryöstössä. Agenttien tehtävä on saada Sherryltä tunnustus, löytää kadonnut ryöstösaalis ja ottaa kiinni vankikarkuri. Tämän saavuttaakseen Turner pukeutuu Sherryn isoäidiksi Hattie Mae Pierceksi (Ella Mitchell), jonka luokse Sherry pakenee.
Kirjokansi

Sana kirjokansi esiintyy usein kalevalaisessa runoudessa. Sillä on erilaisia merkityksiä:
Taivaankannen ja sammon merkitykset liittynevät toisiinsa, sillä sammon arvellaan olevan alun perin taivaankannen tukipilari.
Pluto Nash

Pluto Nash () on 2002 ensi-iltansa saanut Ron Underwoodin ohjaama yhdysvaltalainen komediaelokuva. Eddie Murphy esittää elokuvan pääroolia, Kuussa sijaitsevan yökerhon omistajaa.
Elokuva oli valtaisa floppi. Elokuvaan käytetty budjetti oli 100 miljoonaa dollaria ja markkinointikustannukset 20 miljoonaa. Se kuitenkin tuotti maailmanlaajuisesti vain hieman yli seitsemän miljoonaa dollaria. Vuoteen 2006 mennessä tämä on viidenneksi suurin taloudellinen häviö koskaan tehdystä elokuvasta (muita ovat "Aarreplaneetta", "Kurkunleikkaajien saari", "" ja "The Alamo").
Legacy of Kain

Legacy Of Kain on Crystal Dynamicsin kehittämä ja Eidos Interactiven julkaisema pelisarja. Ensimmäisen osan kehitti alkujaan Silicon Knights, mutta Crystal Dynamics voitti myöhemmin taistelun Legacy of Kainin oikeuksista, minkä jälkeen Crystal Dynamics jatkoi sarjaa ilman Silicon Knightsia. Idea Legacy of Kainin takana sai alkunsa vuonna 1993, mutta kesti noin kolme vuotta ennen kuin ensimmäinen peli ilmestyi Sonyn PlayStation-konsolille.
Sarjan pelit:
Kurkunleikkaajien saari

Kurkunleikkaajien saari () on merirosvoaiheinen seikkailuelokuva, joka sai ensi-iltansa vuonna 1995. Pääosassa on Geena Davis, ja elokuvan ohjasi hänen silloinen aviomiehensä Renny Harlin.
"Kurkunleikkaajien saari" oli vielä pahempi taloudellinen floppi kuin samana vuonna valmistunut "Waterworld". "Kurkunleikkaajien saaren" budjetti oli lähes 100 miljoonaa dollaria, mutta tulot jäivät vain 10 miljoonaan. Elokuvan epäonnistuminen oli osasyy siihen että tuotantoyhtiö Carolco Pictures meni konkurssiin.
Naran prefektuuri

Naran prefektuuri () sijaitsee Kansain alueella Honshūn saarella Japanissa. Prefektuurissa on noin 1 390 000 asukasta ja sen pääkaupunki on Nara.
Maantiede.
Naran prefektuuri sijaitsee keskellä Kiin niemimaata. Sen naapuriprefektuurit ovat lännessä Wakayama ja Osaka, pohjoisessa Kioto sekä idässä Mie. Naran pohjoisia tasankoja reunustavat Kansain korkeimmat vuoret Wakakusa (若草山) sekä ”Yamaton kolme vuorta”: Amanokagu (天香具山), Miminashi (耳成山) ja Unebi (畝傍山).
Ilmasto.
Nara on Japanin lämpimimpiä prefektuureja. Talvisin lämpötila on keskimäärin 5 °C ja kesäisin 25 °C. Vuorilla lämpötila voi pudota talvisin –10 °C:seen ja kesällä kohota 35 °C:seen.
Aluejako.
Naran prefektuuri jakautuu 12 kaupunkiin ja 27 muuhun kuntaan, joista 15 on maaseutukaupunkeja ja 12 on kyläkuntia. Kunnat kuuluvat seitsemään piirikuntaan, joilla ei ole hallinnollista merkitystä. 
Historia.
500-luvulla nykyistä Naran prefektuurin aluetta hallitsi Soga-klaani. Klaanilla oli vahvat suhteet Korean siirtolaisiin ja avioliittojen kautta myös keisarilliseen perheeseen. He tukivat korealaisia heidän tuodessaan buddhalaisuutta Japaniin ja Asukan ja Ikarugan alueille, jonne Hōryū-ji ja muut nykyisin Unescon maailmanperintöluetteloon kuuluvat buddhalaistemppelit rakennettiin.
Prefektuurin pääkaupunki Nara, oli Japanin pääkaupunki suurimman osan Nara-kaudesta vuosina 710–794. Tuolloin se tunnettiin nimellä Heijō-kyō.
Japanin keskiajalla Heishi- ja Genji-klaanien välisessä kahakoinnissa monia Naran temppeleistä poltettiin maan tasalle. Kamakura-shogunaatin perustanut Minamoto no Yoritomo kuitenkin lopetti klaanien välisen kahakoinnin ja suojeli Naran temppeleitä. Kamakura-kauden lopussa, nanboku-chō-kaudella hovin jakautuessa kahtia, perusti Eteläiseksi hoviksi nimetty Go-Daigon johtama hovi hallituksen Yoshinoon.
Japanin siirtyessä prefektuurijärjestelmään vuonna 1871 muodostettiin nykyisen naran prefektuurin alueelle 15 pienempää prefektuuria. 1876 prefektuurit yhdistettiin Sakain prefektuuriksi, joka liitettiin osaksi Osakan prefektuuria vuonna 1881. Järjestely oli Naran taloudelle ja kehitykselle epäedullinen ja lopulta se erotettiin omaksi prefektuurikseen vuonna 1887.
Talous.
Naran talouden keskeisimpiä tekijöitä ovat matkailu ja maatalous. Meiji-kauden lopulta Taisho-kaudelle Naran prefektuurin alue oli yksi Japanin suurimpia riisin tuottajia. Riisi kattaa edelleen 29 prosenttia Naran maataloustuotannosta, mutta kasvikset ovat kohonneet tuotannon suhteen riisin kanssa samoihin lukemiin. Yleisimpiä ovat mansikat, tomaatit, munakoisot ja pinaatti, jotka kattavat 30 prosenttia Naran maataloudesta. Teollisuuden osalta prefektuurissa toimii vilkas tekstiili-, puu-, kone-, farmasia-, turkis- ja nahkatuotanto. Nara on Yamagatan prefektuurin ohella Japanin suurimpia kultakalojen tuottajia.
Kulttuuri ja nähtävyydet.
Unescon maailmanperintökohteita Naran prefektuurissa:
Totsukawan kylässä sijaitseva Tanisen riippusilta on Japanin pisin kaltaisensa silta.
Waterworld

 
Waterworld on vuonna 1995 ensi-iltansa saanut yhdysvaltalainen post-apokalyptinen tieteiselokuva, jonka on ohjannut Kevin Reynolds. "Waterworld" oli aikansa kallein tuotanto ja se ylitti alkuperäisen budjettinsa moninkertaisesti. Elokuvaa kuvattiin Tyynellämerellä ja Havaijin rannikolla. Pääosissa esiintyvät Kevin Costner, Dennis Hopper, Jeanne Tripplehorn, Tina Majorino ja Michael Jeter. Lisäkuvauksia suoritettiin muun muassa Los Angelesissa, Huntington Beachilla ja Santa Catalinan saarella.
Juoni.
"Waterworld" sijoittuu tulevaisuuteen, jolloin napajäät ovat sulaneet ja Maanpinta on suurimmaksi osaksi merien täyttämä, kaikkialla on vain vettä ja maa-aines on kullan arvoista. Kevin Costner on elokuvassa yksinäinen kulkija, joka purjehtii merillä ja jolla on kidukset ja räpylät. Huhutaan paikasta, jota vesi ei olisi peittänyt. Kuivamaa-nimisen paikan olemassaolosta kertoo huhujen lisäksi pikkutytön, Enolan (Tina Majorino) selkään tatuoitu kartta. Tytöstä pitää huolta Helen (Jeanne Tripplehorn). Tietoa kuivamaan sijainnista havitelevat monet, muun muassa savuttajiksi kutsuttu Smokers-jengi, jotka ovat Deacon-nimisen miehen (Dennis Hopper) johtamia merirosvoja.
Vastaanotto.
Elokuvaa sanottiin flopiksi, mutta se hankki lipputuloilla siihen sijoitetut rahat takaisin ja jäi vähän voitolle. Elokuvan lipputulot olivat 265 miljoonaa dollaria. "Waterworld" sai sekalaisia arvosteluja, joissa kiitettiin tulevaisuus-teemasta mutta kritisoitiin näyttelijäsuorituksia.
RCD Mallorca

Real Club Deportivo Mallorca on espanjalainen jalkapalloseura Baleaarien Mallorcalta. Seura perustettiin 5. maaliskuuta 1916 ja sen edustusjoukkue pelaa Espanjan korkeimmalla sarjatasolla Primera Divisiónissa.
Joukkue pelaa kotiottelunsa Palmassa 23 000 -paikkaisella ONO Estadilla (aikaisemmalta nimeltään Estadi de Son Moix).
Historia.
Seura on Baleaarien vanhin ja sen perusti republikaaniteknikko Adolfo Vázquez, joka nimesi joukkueen alun perin Espanjan kuninkaan Alfonso XIII:n mukaan Alfonso XIII Football Clubiksi. 25. maaliskuuta 1916 Mallorca pelasi ensimmäisen ottelunsa vanhalla Buenos Aires -stadionilla Barcelonaa vastaan häviten 8–0. Seuraavana vuonna joukkueen nimi vaihdettiin Real Sociedad Alfonso XIII:ksi, mutta vuonna 1931 nimi piti jälleen vaihtaa, tällä kertaa poliittisista syistä Club Deportivo Mallorcaksi. Etuliite Real lisättiin vuonna 1949.
Lucas Bergström pelasi ensimmäisen ottelunsa RCD Mallorcan joukkueessa Real Betisiä vastaan 2. marraskuuta 2025, häviten sen maalein 0–3.
"Tilanne 30. heinäkuuta 2025."
Ennätyksiä.
Joukkue-ennätykset.
Korkein sijoitus
Suurin voitto liigapelissä
Suurin tappio liigapelissä
Nopein maali
Eniten maaleja yhdellä kaudella
Henkilökohtaiset ennätykset.
Eniten pelejä
Eniten La Liga maaleja
Eniten liigamaaleja yhdellä kaudella
Pichichi-palkinnon voittajat
Zamora-palkinnon voittajat
Hymni.
Mallorca, Mallorca, tot Mallorca està amb tu; i sempre direm com el Mallorca no hi ha ningú.
Mallorca, Mallorca...
Cap amunt, cap amunt! sempre amunt, sempre amunt! el Mallorca guanyarà.
Cap amunt, cap amunt! sempre amunt, sempre amunt! el Mallorca triomfarà.
Mallorca!!, Mallorca!! Mallorca!!, Mallorca!! Mallorca, Mallorca tot Mallorca...
Guanyarem, guanyarem! triomfarem, triomfarem! el Mallorca és superior!!
Guanyarem, guanyarem!! triomfarem, triomfarem!! El Mallorca és superior!!
M/S Color Fantasy

M/S Color Fantasy on maailman toiseksi suurin autolautta. Laiva rakennettiin Aker Finnyardsin Turun telakalla vuonna 2004 Color Linelle. Sen kotisatama on Oslo. "Color Fantasylla" on myös sisaralus "M/S Color Magic", joka valmistui syksyllä 2007. Siitä tuli "Color Fantasyä" vielä hieman suurempi.
Ravintolat, baarit ja kaupat.
Oceanic à la Carte Restaurant, Grand Buffet, Cosmopolitan Gourmet ravintola, Mama Bella Pizza, Ristorante, Tapas Bar, Promenade Café, hampurilaisbaari
Color Spa &amp; Fitness Center, Aqualand, Golfsimulator/Putt green, Adventure Planet, elokuvateatteri, Teen's Plaza, leikkihuone
Tower Night Club, Fantasy Show Lounge, Observation Lounge, Casino, Donkey Pub, Cosmopolitan Bar, Bar Bella
Fantasy Promenade, Tax free -myymälä, Color Shop, Fashion Boutique, Perfume &amp; Cosmetics, 24h kioski
Queen Elizabeth 2

Queen Elizabeth 2 (QE2) oli Cunard Linen matkustajalinjalaiva, joka nimettiin höyrylaiva "RMS Queen Elizabethin" mukaan. Se ylitti Atlantin yli 800 kertaa neljän vuosikymmenen aikana kuljettaen yhteensä yli 2,5 miljoonaa matkustajaa. Alus ei koskaan ollut RMS (Royal Mail Steam/Ship).
Cunard Line myi 2007 aluksen Dubaihin valtionsijoitusyhtiö Istithmarille sadalla miljoonalla Yhdysvaltain dollarilla ja sopi luovuttavansa aluksen marraskuussa 2008. Ostaja aikoi muuttaa aluksen vuoteen 2009 mennessä kelluvaksi hotelliksi ja viihdekeskukseksi Palm Jumeirah -saaren edustalle.
Rakentaminen.
Alus tilattiin 30. joulukuuta 1964 John Brown and Companyltä Clydebankistä, missä köli laskettiin 5. heinäkuuta 1965 telakkanumerolla 736. Alus laskettiin vesille 20. syyskuuta 1967 kumminaan kuningatar Elisabet II ja irtosi varustelulaiturista 19. marraskuuta 1968 Bil Warwickin alaisuudessa. Aluksella aloitettiin 26. marraskuuta alustavat testit Irlanninmerellä. Sillä tehtiin 22. huhtikuuta 1969 kokeiluluontoinen neitsytmatka Las Palmasiin ja varsinainen neitsytmatka New Yorkiin 2. toukokuuta.
Falklandin sota.
"Queen Elizabeth 2" otettiin 1982 joukkojenkuljetusalukseksi Falklandin sotaan. Alus teki yhden matkan, jolla se kuljetti 3 000 sotilasta.
Propulsiojärjestelmän muutos.
Vuosina 1986–1987 alus oli telakalla modernisoitavana. Alkuperäiset kolme öljyä käyttänyttä höyryturbiinia vaihdettiin yhdeksään MAN-dieselmoottoriin ja potkureille kolme sähkömoottoria.
Hagen

Hagen on kaupunki Nordrhein-Westfalenin osavaltiossa, Saksassa. Se sijaitsee Ruhrin metropolialueen itäisellä reunalla, noin 15 kilometriä Dortmundin kaupungista etelään. Kaupungin kohdalla joet Lenne, Volme ja Ennepe kohtaavat Ruhrjoen. Vuoden 2022 lopussa Hagenissa oli 189 783 asukasta. Se on pinta-alaltaan 160,45 neliökilometrin suuruinen, ja sen asukastiheys on 1 183 asukasta neliökilometriä kohti.
Hagen muodostaa oman kaupunkipiirinsä ("kreisfreie Stadt"), eli se ei kuulu mihinkään Saksan piirikunnista.
Hagen mainittiin tekstissä ensimmäisen kerran vuoden 1200 tienoilla Volme- ja Ennepe-joen yhtymäkohdassa sijaitsevana maatilana. Kaupunki alkoi kasvaa nopeasti 1800-luvulla Ruhrin alueen kivihiilen kaivaustöiden sekä teräksen tuotannon mukana. Vuonna 1928 kaupungissa oli jo yli 100 000 asukasta.
Hagenissa toimii Nordrhein-Westfalenin suurin yliopisto, FernUniversität Hagen. Yliopistossa oli noin 69 000 opiskelijaa vuonna 2023.
Kaupungissa sijaitsee myös Stora Enson nykyään omistama paperitehdas (perustettu 1896) Stora Enso Kabel GmbH &amp; Co. KG, jolla on noin 620 työntekijää.
Ystävyyskaupungit.
Lähde:
Linjalaiva

Linjalaiva () on laiva, jonka pääasiallinen tehtävä on kuljettaa matkustajia, rahtia ja postia valtamerten yli. Välillä niitä on käytetty myös risteilyaluksina ja sotien aikana muun muassa sairaalalaivoina.
Historia.
Vanhan ajan matkustaja-alukset olivat linjalaivoja. Höyrylaivat kilpailivat keskenään nopeimmasta Atlantin ylityksestä. Nopeinta alusta koristi saavutuksensa merkkinä Sininen nauha. Matkustajien ja kevyehkön rahdin kuljetus vesiteitse väheni nopeasti 1960-luvulla, kun Atlantin, ja myöhemmin Tyynenmeren yli pystyi lentämään suihkukoneella välilaskutta suhteellisen edullisesti ja nopeasti.
Linjalaivat nykyaikana.
Kaikkien aikojen suurin ja nykyään ainoa linjalaiva on Cunard Linen Southamptonin ja New Yorkin välillä liikennöivä RMS "Queen Mary 2", joka oli valmistuessaan 2004 maailman suurin matkustaja-alus. Tämän arvonimen alus pian menetti "Freedom of the Seas" -risteilijälle, mutta on edelleen suurin linjaliikenteessä oleva alus.
Canned Heat

Canned Heat on yhdysvaltalainen Los Angelesissa vuonna 1965 perustettu bluesrock-pohjaista musiikkia soittava yhtye. Yhtyeen nimeä kantavalla esikoisalbumilla soittavat Alan ”Blind Owl” Wilson (kitara, huuliharppu, laulu), Bob ”The Bear” Hite (laulu), Henry ”The Sunflower” Vestine (kitara), Larry ”The Mole” Taylor (bassokitara) ja Frank Cook (rummut). Seuraavalla vuonna 1968 ilmestyneellä albumilla "Boogie with Canned Heat" Cookin tilalle rumpaliksi tuli Fito de la Parra, joka on ainoana mukana edelleen keikkailevan yhtyeen alkuaikojen jäsenistä. Alan Wilson kuoli vuonna 1970 27-vuotiaana huumeiden yliannostukseen, jota on arveltu myös itsemurhaksi. Laulaja Bob Hite kuoli sydänkohtaukseen vuonna 1981 38-vuotiaana. Henry Vestine erosi yhtyeestä vuonna 1969 mutta soitti myöhemmin Canned Heatin levyillä ja konserteissa. Hänen tilallaan oli Harvey Mandel. Vestine kuoli vuonna 1997 Pariisissa Canned Heatin Euroopan kiertueella juuri ennen kuin yhtyeen oli tarkoitus palata takaisin Yhdysvaltoihin. Basisti Larry Taylor erosi yhtyeestä vuonna 1970 mutta on sen jälkeenkin esiintynyt festivaalikeikoilla Canned Heatin kanssa sekä soittanut muun muassa John Mayallin Bluesbreakersissa ja Tom Waitsin levyillä.
Yhtye esiintyi sekä Montereyssä vuonna 1967 että Woodstockissa festivaalin toisena päivänä 1969. Woodstockin esiintyminen on taltioitu samannimiseen dokumenttielokuvaan kappaleilla ”A Change Is Gonna Come/Leaving This Town”, ”Going Up the Country”, ”On the Road Again” sekä ”Woodstock Boogie”. 
Turun Ruisrockissa vuonna 1971 Canned Heat saavutti huikean suosion. Esitys on tallennettu levylle "Live at the Turku Rock Festival". Suomessa yhtye on esiintynyt Ruisrockin lisäksi muun muassa Rauma Bluesissa (1996), Imatra Big Band Festivalilla, Oulun Kuusisaaressa (2001) ja uudelleen Ruisrockissa (2010). Canned Heat kävi Suomessa myös syksyllä 2013, kun yhtye teki viiden konsertin mittaisen kiertueen Kouvolassa, Helsingissä, Tampereella, Vaasassa ja Turussa.
Amati

Amati on kuuluisa italialainen viulunrakentajasuku. Amatit vaikuttivat Cremonassa noin vuosina 1550–1740. Viulujen lisäksi he tekivät selloja ja alttoviuluja.
Kuuluisin suvun jäsenistä oli Niccolo Amati (1596–1684), jonka oppilaita olivat mm. Stradivari ja Guarneri.
Joanna Lumley

Joanna Lamond Lumley (s. 1. toukokuuta 1946 Srinagar, Kashmir, Brittiläinen Intia) on englantilainen näyttelijä ja entinen malli. Hänet tunnetaan muun muassa Patsy Stonen roolista "Todella upeeta" -televisio­sarjassa. Hänelle myönnettiin Brittiläisen imperiumin ritari­kunnan upseerin arvo­nimi (OBE) vuonna 1995 ja ritarikomentajan arvonimi (DBE) vuonna 2022.
Lapsuus ja nuoruus.
Joanna Lumley syntyi James ja Thyra Lumleyn perheeseen Brittiläisessä Intiassa vuonna 1946. Hänen isänsä oli sotilas Britannian armeijan kuudennessa gurkharykmentissä ja oli taistelemassa Burmassa toisen maailman­sodan aikana. Lumley kävi armeijan pitämiä kouluja Hongkongissa ja Malesiassa. Heidän perheensä palasi takaisin Yhdistyneeseen kuningas­kuntaan, jossa Lumley opiskeli yksityis­kouluissa.
Ura.
Kun Lumley ei 16-vuotiaana päässyt Royal Academy of Dramatic Art -teatteri­kouluun, hän aloitti mallin työt ja näytteli samalla pieniä rooleja televisiossa ja elo­kuvissa. Tunnetuimman roolinsa hän on tehnyt televisio­sarjassa "Todella upeeta" Patsy Stonena vuosina 1992–2004. Hän on näytellyt lukuisissa elo­kuvissa ja televisio­sarjoissa, kuten sarjassa "Safiiri ja Teräs" (1979–1982) yhdessä David McCallumin kanssa. Itsenään hän on esiintynyt monien matkailuohjelmien juontajana.
Lumley on palkittu Baftalla vuosina 1993 ja 1995 roolistaan "Todella upeeta" -sarjassa sekä elämän­työ­palkinnolla vuonna 2017.
Yksityiselämä.
Lumleyn poika James Lumley syntyi vuonna 1967 suhteesta valo­kuvaaja Michael Claydonin kanssa. Vuosina 1970–1971 Lumley oli naimisissa kirjoittaja ja näyttelijä Jeremy Lloydin kanssa.Vuonna 1986 Joanna Lumley meni naimisiin nykyisen miehensä, englantilaisen kapellimestarin Stephen Barlow’n kanssa. Lumley on kahden tytön iso­äiti.
Lumley on myös eläinten oikeuksien puolesta­puhuja ja kasvissyöjä. Vuonna 2010 Oldie Magazines palkitsi Lumleyn vuoden vanhus -tittelillä työstään gurkha-sotilaiden aseman parantamiseksi.
Katso

Katso on suomalainen aikakauslehti, jonka sisältöä ovat televisio-ohjelmiin ja elokuviin liittyvät ohjelmatiedot ja artikkelit. Lehteä julkaisee Aller Media Oy. Vuonna 2004 se uudistui julkaisemaan artikkeleita laajemmin viihteen maailmasta, mutta palasi takaisin puhtaaksi tv-lehdeksi vuonna 2008.
Vuoden 2004 uudistumisen jälkeen Katso ilmestyi hetkellisesti kaksi kertaa viikossa. Katso oli alun perin A-lehtien kustantama, mutta siirtyi vuonna 2006 Aller Julkaisut Oy:lle.
Vuoteen 2008 asti Katso jakoi vuosittain Telvis-palkintoja parhaille tv-esiintyjille ja -ohjelmille sekä parhaalle radioäänelle. 
Katson ensimmäinen päätoimittaja oli Pentti Pirhonen. Muita päätoimittajia ovat olleet muun muassa Reijo Telaranta, Hannu Karpo, Matti Saari, Tarja Hurme, Juha Heiskanen, Marja Aarnipuro ja Markku Veijalainen. Nykyinen vastaava päätoimittaja on Jyrki Huotari.
Nick Nolte

Nicholas King ”Nick” Nolte (s. 8. helmikuuta 1941 Omaha, Nebraska) on yhdysvaltalainen useita Oscar-ehdokkuuksia saanut näyttelijä, tuottaja ja entinen malli. 
Nolten tunnetuimpia elokuvia ovat muun muassa "48 tuntia", "Toiset 48 tuntia", "Beverly Hillsin pummi", "Veteen piirretty viiva", "Cape Fear" ja "Vuorovetten prinssi", jolla hän sai sekä Golden Globe- että Oscar-ehdokkuudet parhaasta miespääosasta. 
Nuoruus.
Nicholas Nolte syntyi vuonna 1941 Omahassa, Nebraskan osavaltiossa. Hänen isänsä oli Franklin Arthur Nolte ja äiti Helen, omaa sukua King.
Ura.
Nolte aloitti uransa mallina 1960-luvun lopulla. 1960-luvulla Nolte asui Pasadenassa ja osallistui paremman tekemisen puutteessa ystävänsä kanssa "Peyton Place" -televisiosarjan koekuvauksiin. Yksitoista vuotta myöhemmin 35-vuotiaana Nolte sai lukuisten teatteriroolien jälkeen roolin television minisarjassa "Rikas, rakas, köyhä, varas". Hän esiintyi 1970-luvulla myös esimerkiksi elokuvissa "Syvyyden saalistajat" ja "Jenkkifutisjoukkue North Dallas 40".
1980-luvulla Nolte esiintyi muun muassa elokuvissa "Tulen alla", "Beverly Hillsin pummi" sekä Eddie Murphyn parina elokuvissa "48 tuntia" ja sen vuonna 1990 ilmestyneessä jatko-osassa "Toiset 48 tuntia". 1990-luvulla Noltella oli rooli elokuvissa "Veteen piirretty viiva", "Cape Fear" ja Pat Conroyn romaaniin perustuvassa elokuvassa "Vuorovetten prinssi", josta hän sai sekä Golden Globe- että Oscar-ehdokkuudet parhaasta miespääosasta. Nolte sai Oscar-ehdokkuuden myös vuoden 1997 elokuvasta "Verijäljet", joka perustuu Russell Banksin romaaniin. 
2000-luvulla Nolte on nähty muun muassa elokuvissa "Hulk", "Hotelli Ruanda" ja "Tropic Thunder". Vuonna 2011 hän esiintyi elokuvassa "Warrior", josta hän sai parhaan miessivuosan Oscar-ehdokkuuden ja SAG-palkintoehdokkuuden.
Yksityiselämä.
Nolte on ollut naimisissa kolme kertaa ja hänellä on kaksi lasta (s. 1986 ja 2007). Hän on seurustellut muun muassa näyttelijöiden Debra Wingerin ja Vicki Lewisin kanssa.
Noltella on ollut ongelmia päihteiden väärinkäytön kanssa. Hänet pidätettiin Pacific Coast Highwaylla vuonna 2002 epäiltynä rattijuopumuksesta ja hänen pidätyskuvastaan tuli tunnettu.
Suomen Shakkiliitto

Suomen Shakkiliitto (SSL) on Suomen shakinpelaajien lajiliitto, jonka varsinaisia jäseniä ovat shakkiseurat. Myös Suomen Kirjeshakkiliitto, Suomen Tehtäväniekat ja Työväen Shakkiliitto ovat Suomen Shakkiliiton jäseniä. SSL edustaa Suomea Maailman shakkiliitto FIDE:ssä. 
Nykyinen Suomen Shakkiliitto perustettiin 20. maaliskuuta 1948 nimellä Suomen Keskusshakkiliitto. Siitä tuli Suomen shakinpelaajien lajiliitto vuonna 1994. Vuoden 2011 kevääseen asti liiton nimi oli Suomen Keskusshakkiliitto. Alkuperäinen Suomen Shakkiliitto perustettiin 10. kesäkuuta 1922 ensimmäisen Suomen mestaruuskilpailun yhteydessä. SSL oli perustamassa Maailman shakkiliittoa 1924 Pariisissa. Vanhan SSL:n toiminta päättyi 26. marraskuuta 1994.
Talous.
Suomen Shakkiliitto on saanut vuosina 2018–2023 Opetus- ja kulttuuriministeriön yleisavustusta liikuntaa edistävien järjestöjen toimintaan yhteensä noin 329 000 euroa. Vuosittainen tuki on ollut vuodesta 2022 lähtien 55 000 euroa.
Hartford Whalers

Hartford Whalers oli yhdysvaltalainen ammattilaistason jääkiekkoseura, jonka kotikaupunki oli Hartford Connecticutin osavaltiossa. Whalers pelasi vuosina 1972–1979 WHA:ssa ja 1979–1997 NHL:ssä. Nykyään seura on nimeltään Carolina Hurricanes.
Whalers aloitti WHA-liigassa sen ensimmäisellä kaudella 1972–1973. Aluksi seuran kotikaupunki oli Boston ja nimi New England Whalers. Whalers voitti kaikkien aikojen ensimmäisen WHA:n mestaruuden eli Avco Cupin, joka jäi myös sen ainoaksi. Vuonna 1975 seura muutti Hartfordiin. WHA:n lopetettua toimintansa vuonna 1979 Whalers oli yksi neljästä joukkueesta, jotka siirtyivät NHL:ään Edmonton Oilersin, Winnipeg Jetsin ja Quebec Nordiquesin ohella. Siirron yhteydessä seuran nimeksi tuli Hartford Whalers.
Seuran näkyvyyttä lisäsivät maineikkaat pelaajat Gordie Howe ja Bobby Hull, jotka molemmat päättivät aktiiviuransa Whalersin ensimmäisellä NHL-kaudella 1979–1980. NHL:ssä Whalersin menestys jäi vaatimattomaksi. Sen suurimmat saavutukset olivat pääseminen pudotuspelien toiselle kierrokselle kaudella 1985–1986, ja divisioonan mestaruus kaudella 1986–1987. Whalersin NHL-historian tehokkain pelaaja oli kanadalainen Ron Francis, joka pelasi Whalersissä 714 ottelua ja teki 821 tehopistettä.
Whalersin pitkäaikainen ongelma oli Hartfordin markkina-alue, jota pidettiin NHL-joukkueelle liian pienenä. Vuonna 1997 seura muutti Pohjois-Carolinaan ja siitä tuli Carolina Hurricanes. Nykyään Whalers muistetaan erityisesti logostaan ja ”Brass Bonanza” -tunnuskappaleestaan.
Historia.
Seura perustettiin alun perin vuonna 1972 ja se pelasi Bostonissa, West Springfieldissä ja Hartfordissa WHA-liigaa vuodet 1972–1979 nimellä New England Whalers. Tammikuussa 1975 seura muutti Hartfordiin. WHA:n lopetettua toimintansa vuonna 1979 seura liittyi NHL:ään, ja nimeksi vaihtui Hartford Whalers. Kauden 1996–1997 päätteeksi seura muutti Pohjois-Carolinaan, ja vaihtoi nimekseen Carolina Hurricanes. Seuran menestys Hartfordin vuosina oli varsin heikkoa: 18 kauden aikana joukkue selviytyi pudotuspeleihin kahdeksan kertaa ja ainoastaan kaudella 1985–1986 se selviytyi ensimmäiseltä kierrokselta jatkoon.
Kausi kaudelta.
GP = ottelut, W = voitot, L = tappiot, T = tasapelit, OTL = tappiot jatkoajalla, Pts = pisteet, GF = tehdyt maalit, GA = päästetyt maalit, PIM = jäähyminuutit
Oiva Tuominen

Oiva Emil Kalervo "Oippa" Tuominen (5. maaliskuuta 1908, Iitti – 28. tammikuuta 1976, Helsinki) oli suomalainen hävittäjälentäjä ja Mannerheim-ristin ritari numero 6. Hän lensi noin 400 sotalentoa ja ampui alas 47 vastustajan konetta.
Oiva Tuominen syntyi Iitissä, Kymenlaakson maakunnassa, ja kävi koulunsa Kouvolassa. Asepalveluksensa hän suoritti vuonna 1926 Utissa Maalentoeskaaderissa saaden koulutuksen reservimekaanikoksi. Usean vuoden pyrkimisen jälkeen hän pääsi vuonna 1930 Ilmavoimien mekaanikkokouluun Santahaminassa. Koulun suoritettuaan hän haki ja pääsi Ilmavoimien aliupseeriohjaajakurssille (AOK 3) vuonna 1933, jonka jälkeen hänet komennettiin kersantiksi ylennettynä Lentoasema 5:een. 1. tammikuuta 1938 seurasi ylennys ylikersantiksi ja siirto Lentolaivue 26:een.
Talvisodassa Tuominen saavutti 8 ilmavoittoa, lentäen Fokker D.XXI ja Gloster Gladiator-koneilla, ollen pudotustilaston toisella sijalla. Talvisodan jälkeen Tuominen ylennettiin vääpeliksi 25. huhtikuuta 1940, ja jatkosodan alettua lentomestariksi 23. heinäkuuta 1941. LeLv 26 käytti nyt Fiat G.50-hävittäjää, jolla Tuominen ampui heinäkuussa 1941 alas kahdeksan SB-2-pommittajaa. Näiden ja talvisodassa saavutettujen ilmavoittojen perusteella Tuomiselle ehdotettiin 13. elokuuta 1941 Vapaudenristin 2. luokan Mannerheim-ristiä. Ylipäällikkö myönsi Tuomiselle 18. elokuuta 1941 nimeään kantavan ristin numerolla 6, ja Tuomisesta tuli näin ilmavoimien ensimmäinen Mannerheim-ristin ritari.Fiat-koneiden vaikea varaosatilanne piti LeLv 26:n koneet usein maassa, tästä huolimatta Tuomisen onnistui kasvattaa voittotiliään menestyksekkäästi, ja hänet siirrettiin 8. helmikuuta 1943 uudelleenperustettuun Lentolaivue 34:ään, jonka kalustoksi saatiin 13. maaliskuuta 1943 Messerschmitt Bf 109 G -koneet. Tuominen kuului LeLv 34:n 2. lentueeseen, joka siirrettiin osaksi Hävittäjälentolaivue 30:tä 6. maaliskuuta 1944. Lentue siirrettiin takaisin HLeLv 34:n yhteyteen 9. heinäkuuta 1944. Tuominen saavutti sodan loppuun mennessä 14 ilmavoittoa Messerschmitt-koneella.
Tuominen erosi Ilmavoimien palveluksesta 6. tammikuuta 1945. Sodan jälkeen hän toimi muun muassa ansiolentäjänä Imatran Voima -yhtiön palveluksessa sekä taksinkuljettajana.
Tuomisella oli cameorooli elokuvassa Radio tekee murron vuodelta 1951 jossa hän esitti "lentomestari Tuomista". Päiväntasaajan Guinea julkaisi vuonna 1974 postimerkin Oiva Tuomisesta, jossa koneena esiintyy Fiat-G.50 merkin vasemmalla puolella.
Werbung, Baby!

Werbung, Baby! on vuonna 1999 julkaistu Eläkeläisten albumi. Se koostuu tunnettujen kappaleiden humpaksi sovitetuista coverversioista.
Albumi nousi Suomen virallisen listan sijalle 33.
Kappaleet.
Suluissa alkuperäinen esittäjä ja kappale.
Tyrfing

Tyrfing on taianomainen miekka, joka esiintyy skandinaavisessa mytologiassa. 
Tyrfingin legenda.
Svafrlam oli Gardarikin kuningas ja Odinin pojanpoika. Hän onnistui vangitsemaan kääpiöt nimeltä Durinn ja Dvalin. Hän pakotti heidät takomaan miekan, jossa olisi kultainen kädensija, jolla ei löisi iskuakaan ohi, joka ei koskaan ruostuisi, ja joka pystyisi leikkaamaan kiveä ja rautaa kuin vaatekappaleen.
Kääpiöt loivat miekan, se hohti ja kimmelsi kuin tuli. Mutta kääpiöt kirosivat miekan siten, että aina miekkaa käytettäessä joku kuolisi. Kirottu miekka myös tappaisi Svafrlamin itsensä. Tämä tulisi tapahtumaan kolme kertaa.
Kun Svafrlami sai kuulla kirouksesta hän yritti tappaa Dvalinin, mutta kääpiö katosi kiveen. Miekka kuitenkin iskeytyi syvälle kiveen, ohi kohteestaan.
Soturi nimeltä Arngrim tappoi Svafrlamin ja otti miekan vuorostaan itselleen. Arngrimin jälkeen miekkaa käyttivät Angantyr ja hänen yksitoista veljeään. Heidät kaikki tapettiin Samsøssä, ruotsalaisen esitaistelijan Hjalmarin ja hänen veljekseensä lupautuneen norjalaisen Nuoli-Oddrin kädestä. Miekka kuitenkin vahingoitti Hjalmaria, joka pyysi Nuoli-Oddria viemään hänen ruumiinsa Ingeborgin luo Uppsalaan.
Angatyrin tytär, Hervör kasvatettiin palvelijana, eikä hänelle kerrottu syntyperäänsä. Kun hän sai tietää siitä, hän puki itsensä soturiksi ja lähti Samsøøn etsimään kääpiöiden kiroamaa miekkaa. Hän löysi miekan, ja nai Hofundin. He saivat kaksi poikaa, Heidrekin ja Angatyrin. Hervor antoi salaa Angatyrille tämän taikamiekan. Kävelyllä Heidrek halusi nähdä Angatyrin miekan. Kun Angatyr ojensi miekan veljelleen, kääpiöiden kirous lankesi ja sai Heidrekin tappamaan veljensä.
Heidrekistä tuli goottien kuningas. Matkalla Carpathiaan hänen seuraansa liittyi kahdeksan ratsuin varustettua thrallia. Yöllä thrallit murtautuivat Heidrekin telttaan ja tappoivat hänet Tyrfingillä. Tämä oli Tyrfingin viimeinen paha teko. Heidrekin poika Angatyr sai thrallit kiinni, tappoi heidät ja vei miekan mukanaan.
Angatyr oli goottien seuraava kuningas. Kuitenkin tämän velipuoli, joka oli hunni nimeltään Hlod, halusi puoli valtakuntaa. Angatyr kieltäytyi. Gizur kutsui Hlodia äpäräksi ja tämän äitiä orjatytöksi. Hlod hyökkäsi 320 000 miehensä kanssa goottien kimppuun. Gootteja oli paljon vähemmän kuin hunneja, mutta gootit voittivat kuitenkin sodan koska Angatyr käytti Tyrfingiä. Angatyr tappoi veljensä Hlodin. Kuolleiden soturien määrä sai joet tulvimaan yli äyräidensä ja täytti kylät kuolleilla miehillä ja hevosilla.